गोवा के सीएम मनोहर पारिकर के बयान प बवाल, व्यापारी के तुलना बलात्कार पीड़ित महिला से कईले रहन
पणजी – गोवा में महिला अधिकार के लड़ाई लड़ेवाला एगो समूह मुख्यमंत्री मनोहर पारिकर के बयान के “अहंकार, अवुरी महिला के प्रति बेसुध” करार देलस।
पारिकर अपना बयान में कहले रहन कि, देश में एगो नाया उद्योग लगावे वाला के हाल बलात्कार से पीड़ित महिला से भी के ढेर खराब बाटे।
गोवा में महिला अधिकार के लड़ाई लड़ेवाली सबीना मार्टिन रविवार के कहली कि, गोवा राज्य उद्योग संघ के आम सभा में शुक्रवार रात के जवन बात मनोहर पारिकर कहले उ सीधा-सीधा महिला के बेइज्जती हटे।
सबीना कहली – पारिकर के बयान महिला लोगन के प्रति उनुकर बेसुधी अवुरी उनुकर अहंकार के बतावता। उनुकर बयान बलात्कार के पीड़ित महिला के पूरा तरीका से अर्थहीन करार देता। लेकिन इ पहिला मौका नईखे जब पारिकर महिला लोगन के मुद्दा प अतना घटिया बयान देले बाड़े।
एहसे पहिले शुक्रवार के पारिकर कहले रहन कि, अगर कवनो लईकी-औरत के बलात्कार हो जाए त ओकरा मात्र एक इंस्पेक्टर के झेले परेला, जबकि कोई फ़ैक्टरी लगावल चाहे त ओकरा कम से कम 16 इंस्पेक्टर के झेले के परेला।
हालांकि, बयान के बाद मीडिया से पारिकर कहले रहन कि, उ इ बयान ‘‘मज़ाक’’ में देले रहन।
शुक्रवार के अपना भाषण में पारिकर कहले कि, उनुकर सरकार इंडस्ट्री के लगावे खातिर जरूरी नियम के सहज बनावे प काम कर रहल बिया अवुरी कोशिश बा कि इंस्पेक्टर राज के खतम करत, कवनो इंडस्ट्री में जरूरी 16 इंस्पेक्टर के संख्या 6 प ले आवल जाए।
ओने, महिला समूह पारिकर के बयान प कवनो छुट देवे के तैयार नईखे। सबीना कहली, पारिकर के त बलात्कार पीड़ित महिला के दर्द के तनिकों जानकारी नईखे। ओकरा ना सिर्फ एक इंस्पेक्टर के झेले के परेला, ओकरा बार-बार उहे कहानी दोहरावे के भी परेला। ओकर शुरुवात वकील, डॉक्टर, अवुरी पुलिस से होखेला।
सबीना, पारिकर के ओ बयान के भी याद दिलवली, जवना में ‘‘बार’’ के समय बढ़वला के बाद महिला लोगन के विरोध के उ ‘‘मीडिया में प्रचार पावे के भूख’’ करार देले रहन। ताज़ा बयान प उ कहली, अगर मुख्यमंत्री खुद अयीसन सोच राखतारे, त अपना नीचे काम करेवाला लोगन के उ कवन संदेश देतारे?
मुख्यमंत्री पारिकर के बयान के ओ घटना से भी जोड़ के देखल जाता जवना में एगो महिला संगे छेड़छाड़ के बाद मारपीट कईल गईल अवुरी गुप्तांग में लाल मरिचा डाल दिहल गईल, लेकिन पुलिस पाँच दिन तक ओ महिला के रिपोर्ट ना लिखलस अवुरी जब एगो एनजीओ ए मामला में आगे बढ़ल त रिपोर्ट लिखाईल अवुरी शुक्रवार के ए मामला में लापरवाही करे खातिर एगो पुलिस अधिकारी के निलंबित क दिहल गईल।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva